यह जंग नहीं है, एक बड़ा मैच है : अफरीदी  
उन्होंने कहा, यह जंग नहीं है। यह दोनों टीमों के लिए बड़ा क्रिकेट मैच और मैं केवल इस पर ध्यान देना चाहता हूं।'
पाकिस्तानी कप्तान शाहिद अफरीदी ने अपने साथी खिलाड़ियों को चिर प्रतिद्वंद्वी भारत के खिलाफ बुधवार को होने वाले विश्व कप सेमीफाइनल मैच से पहले टेलीविजन पर समाचार नहीं देखने के लिये कहा है।  पल पल बीतने के साथ भारत और पाकिस्तान के बीच इस मैच को लेकर हाइप भी बढ़ती जा रही है। दोनों देशों के कूटनीतिक संबंधों को देखते हुए भारतीय मीडिया मुकाबले को लेकर अति उत्साह दिखा रहा है।  इस महत्वपूर्ण मुकाबले से पहले खिलाड़ियों की एकाग्रता बनाये रखने के लिये अफरीदी ने अपने खिलाड़ियों को मैच से संबंधित कोई समाचार या चर्चा नहीं देखने की सलाह दी है।  मीडिया रपटों के अनुसार अफरीदी ने कहा, मीडिया ने भारत के खिलाफ हमारे सेमीफाइनल मैच को लेकर हाइप बना दी है लेकिन मैं इसे नहीं देख रहा हूं। जब भी वे मैच को लेकर कोई स्टोरी चलाते हैं मैं तुरंत चैनल बदल देता हूं। मेरे पास इसके लिये समय नहीं है। उन्होंने कहा, यह जंग नहीं है। यह दोनों टीमों के लिये बड़ा क्रिकेट मैच और मैं केवल इस पर ध्यान देना चाहता हूं। मैंने खिलाड़ियों से खबरें या टीवी शो और बुलेटिन नहीं देखने के लिए कहा है। इससे उनका ध्यान भंग हो सकता है।  पाकिस्तानी कप्तान ने कहा, यह हमारे लिए केवल इसलिए बड़ा मैच नहीं है कि हम भारत के खिलाफ खेल रहे हैं बल्कि इसलिए भी बड़ा मैच क्योंकि इसमें जीत से हम फाइनल में पहुंच जाएंगे। भारतीय मैच के लिए पाकिस्तान की तैयारियों पर संतोष व्यक्त करते हुए अफरीदी ने कहा कि टीम की सफलता के लिये दबाव झेलना महत्वपूर्ण होगा।  उन्होंने कहा, हमने यहां कुछ अभ्यास सत्र बिताये हैं। सभी खिलाड़ियों का ध्यान मैच पर है और सबसे अच्छी बात यह है कि सभी खिलाड़ी सहज महसूस कर रहे हैं और किसी तरह से दबाव नहीं ले रहे हैं लेकिन मैच में वे दबाव से कैसे निबटते हैं यह महत्वपूर्ण होगा। मुझे लगता है कि उन्हें इससे पार पाने में कोई परेशानी नहीं होगी। हमारी टीम बहुत अच्छी है और किसी भी परिस्थिति से निबटने का माद्दा रखती है।